भीलवाड़ा। नगर परिषद उपसभापति मुकेश शर्मा ने शनिवार रात आठ बजे उदयपुर से दिल्ली जा रही वोल्वो बस के ड्राइवर को रोडवेज बस स्टैंड पुलिस चौकी में पीट दिया। चौकी में उस समय कोई नहीं था। शर्मा व उनके करीब बीस साथी ड्राइवर अशोक वैष्णव को बुरी तरह से पीटते रहे। बाद में सूचना पर सीओ सिटी विमल सिंह मौके पर पहुंचे तब भी लोग ड्राइवर काे पीट रहे थे।
पुलिस उसे बचाकर सुभाष नगर थाने ले गई। वहां जाते ही पुलिस का रुख बदल गया और उसका मुकदमा दर्ज नहीं किया। उपसभापति को बचाने के लिए पुलिस ही ड्राइवर को वोल्वो बस में बैठाकर वहां से शहर की सीमा तक छोड़ने गई। मामले के अनुसार शाम करीब 7 बजे चित्तौड़गढ़ रोड पर अनंत प्रोसेसर्स के पास में उपसभापति एक ट्रक ड्राइवर को रास्ते में रोककर अपने साथियों के साथ उलझ रहे थे।
वोल्वो के ड्राइवर भीलवाड़ा के तिलकनगर निवासी अशोक वैष्णव ने बताया कि मैं उसी समय वहां से तेजी से निकला तो इन लोगों ने एतराज किया और ट्रक को छोड़कर वोल्वो का पीछा करने लगे। कुछ किलोमीटर आगे चला ही था कि स्विफ्ट गाड़ी में उपसभापति और उसके साथी आए और कार को बस के आगे लगाकर रुकवा लिया। इन लोगों ने मुझे नीचे उतार लिया और मुझसे मारपीट करने लगे।
मैंने कारण पूछा तो मुकेश शर्माने कहा कि हम वहां खड़े थे, तू इतनी तेज गाड़ी कैसे निकाल कर ले गया? वहां पर बस के रुकने से जाम लगने लग गया। लोग वहां उतर कर देखने आने लगे कि कहीं दुर्घटना तो नहीं हो गई। बाद में लोगों को पता चला कि एक व्यक्ति बेवजह रोक रहा है तो लोग भी खिलाफ हो गए।
लोगों ने ही बीच बचाव कर मुझे बस सहित वहां से निकाला। इतने में एक और घटना यह हुई कि जिस ट्रक वाले को रोककर मुकेश शर्मा उलझ रहे थे, उसने भीड़ में आकर मुकेश शर्मा की पिटाई कर दी। ऐसी जानकारी मिली है कि वोल्वो से पहले मुकेश शर्मा की साइड देने को लेकर ट्रक ड्राइवर से कहासुनी हो गई थी।
मैं पुलिस चौकी में चिल्ला रहा था वे पीट रहे थे, लेकिन वहां बचाने वाला कोई नहीं था
भीलवाड़ा बस स्टैंड पहुंचकर मैं दिल्ली के लिए सवारियों को आवाज लगा रहा था। तभी कुछ लोग यह पूछते हुए आए कि वोल्वो का ड्राइवर कहां है, उसे नहीं छोड़ेंगे। मैं घबरा गया। अपनी जान बचाने के लिए रोडवेज बस स्टैंड की पुलिस चौकी में घुस गया। वहां कोई नहीं था। पीछे-पीछे मुकेश शर्मा और उसके करीब बीस साथी घुस आए। चौकी में ही मुझे पीटने लगे। मैं चिल्लाता रहा लेकिन वहां बचाने वाला कोई नहीं था।
इसी बीच वहां एक सिपाही आया। मुझे बचाने लगा तो उसकी भी पिटाई कर दी। उसके हथेली में खून आने लग गया। कुछ ही देर में सीओ सिटी विमलसिंह पहुंचे। तब भी ये लोग मुझे पीट रहे थे। इस बीच और पुलिस आ गई तथा भीड़ जमा हो गई। बाद में पुलिस मुझे सुभाष नगर थाने ले गई। वहां मैंने मुकेश शर्मा के खिलाफ कार्रवाई करने के लिए कहा।
पुलिस ने रिपोर्ट लिखने की बजाय मुझसे कहा- वे लोग निकल गए हैं, अब आप बस लेकर निकल जाओ। उसके बाद पुलिस मुझे वापस रोडवेज बस स्टैंड लेकर आई और बस में बैठा दिया। इस बीच कुछ लोगों ने बस को रोकने की कोशिश भी की लेकिन पुलिस ने उन्हें दूर हटाकर बस को बाहर निकलवाया। दो जीपों में पुलिस संरक्षण में शहर की सीमा से बाहर तक लाकर छोड़ दिया।
महिलाओं ने बचाया वोल्वो के ड्राइवर को
भीलवाड़ा रोडवेज बस स्टैंड पर ड्राइवर अशोक वैष्णव की पिटाई के बाद सवारियों को भी गुस्सा आ गया था। पुलिस ने जब ड्राइवर के खिलाफ मुकदमा दर्ज नहीं किया तो उन्होंने पुलिस के सामने ही कहा कि ये कोई प्रधानमंत्री या मुख्यमंत्री है क्या जो सभी इनका पक्ष ले रहे हैं। जिसकाे मारा है, उसकी कोई सुनवाई नहीं कर रहा है। लोगों ने कहा कि मुकेश शर्मा उपसभापति है तो महिलाओं ने कहा- सत्ता में है तो क्या ये मनमर्जी करेंगे?
सवारियों ने कहा नशे में धुत थे मुकेश शर्मा
बस की सवारियों ने पुलिस से शिकायत की कि मुकेश शर्मा के मुंह से दुर्गंध आ रही है और वे नशे में धुत हैं। इनका मेडिकल कराया जाए लेकिन पुलिस ने मुकेश शर्मा का मेडिकल नहीं कराया। पुलिस का यह तर्क था कि किसी ने कोई रिपोर्ट नहीं दी इसलिए मुकेश शर्मा का मेडिकल नहीं कराया गया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva